

**О Т Ч Е Т**

ЗА СЪСТОЯНИЕТО, УПРАВЛЕНИЕТО И РАЗПОРЕЖДАНЕТО С

**ОБЩИНСКАТА СОБСТВЕНОСТ НА ОБЩИНА АКСАКОВО ЗА ПЕРИОДА 01.01 - 31.12.2022 Г.**

***Приет с Решение № 51.8. от Протокол № 51 / 26.01.2023г.***

***на Общински съвет - Аксаково***

**УВАЖАЕМА ГОСПОЖО ПРЕДСЕДАТЕЛ,**

**УВАЖАЕМИ ОБЩИНСКИ СЪВЕТНИЦИ,**

В изпълнение на задълженията по чл. 66 а от Закона за общинската собственост, чл. 4, ал. 4 от Наредбата за реда за придобиване, управление и разпореждане с общинско имущество на община Аксаково, Кметът на общината, съобразно годишната програма, съставя и предоставя на общинския съвет отчет за състоянието на общинската собственост и резултатите от нейното управление по видове и категории обекти. Настоящият отчет анализира управлението и разпореждането с общинско имущество при община Аксаково за периода 01.01 до 31.12.2022 год.

Общинската собственост е основен капитал, чрез който местната власт осигурява предоставянето на качествени публични услуги, работи за развитие на територията и осигурява необходимите ресурси за нуждите на местното социално-икономическо развитие.

Ефективното управление създава възможности за идентифициране състоянието на различните видове собственост, техният капацитет, подходите за по-добро оползотворяване на собствеността, приоритетните нужди от инвестиции.

Съгласно Закона за общинската собственост, имотите - общинска собственост се разделят на публична и частна, съобразно предназначението и статута им.

В първата група имоти са включени паркове, площади, язовири, имотите, чието предназначение е за трайно задоволяване обществените потребности от местно значение и имотите, предназначени за изпълнение на функциите на органите на местното самоуправление и местната администрация.

Втората група имоти се разделят на жилищни и нежилищни. Жилищните имоти служат за задоволяване на жилищни нужди. Нежилищните имоти включват застроени и незастроени урегулирани поземлени имоти, земеделски земи от общинския фонд, гори в земеделски земи и общински горски фонд. Те имат широко предназначение, в т. ч. за административно, здравно и социално обслужване на населението, за задоволяване на селскостопански нужди. Нежилищните имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, са отдадени под наем чрез публично оповестен търг по реда на Наредбата за реда за придобиване, управление и разпореждане с общинско имущество на Община Аксаково.

Управлението на общинската собственост през 2022 година е извършено в съответствие със законовата и подзаконова нормативна уредба. Поддържането и ремонтите на имотите и вещите публична общинска собственост се извършва в рамките на предвидените бюджетни и привлечени средства.

1. **СЪСТАВЕНИ АКТОВЕ ЗА ОБЩИНСКА СОБСТВЕНОСТ ПРЕЗ 2022 ГОДИНА**

През 2022 година са съставени 158 броя актове за общинска собственост, от които: 22 броя за публична общинска собственост и 136 броя за частна общинска собственост. Всички актове са заведени в регистри за публична общинска собственост и частна общинска собственост, съгласно изискванията на Наредба № 8 от 17.12.2009г. за утвърждаване на образците на актовете за общинската собственост, на досие на имот - общинска собственост, и на регистрите, предвидени в Закона за общинската собственост и за определяне реда за съставянето, воденето и съхраняването им.

Всички новосъставени актове за общинска собственост са вписани в Службата по вписванията гр. Варна.

Кметът на община Аксаково е издал 72 броя заповеди за отписване на имоти от актовите книги за общинска собственост.

Съгласно разпоредбите на Закона за общинската собственост в община Аксаково е създаден и се поддържа Публичен регистър за разпоредителните сделки с имоти - общинска собственост, в който се вписват договорите за покупко-продажба на общинските имоти, учреденото право на строеж, както и други данни изискващи се по Закона за общинската собственост.

ІІ. УПРАВЛЕНИЕ И ОТДАВАНЕ ПОД НАЕМ НА ИМОТИ - ОБЩИНСКА СОБСТВЕНОСТ

Към настоящия момент Община Аксаково е собственик на 31сгради, 34 части от сгради и 18 гаража - частна общинска собственост /ЧОС/, които са предназначени за стопански нужди.

 Начинът на ползване и видът на имотите е представен в следващата таблица:

|  |  |  |
| --- | --- | --- |
| **№ по ред** | **Вид на имота** | **Начин на ползване** |
| **Отдадени под наем, бр.** | **За безвъзмездно ползване или използвани от общината, бр.** | **Свободни, бр.** | **Общо, бр.** |
| 1 | 2 | 3 | 4 | 5 | 6 |
| **1.** | Сгради | 9 | 8 | 14 | **31** |
| **2.** | Части от сгради | 23 | 3 | 8 | **34** |
| **3.** | Гаражи | 6 | 12 | - | **18** |
| **Общо:** | **38** | **23** | **22** | **88** |

Към края на 2022 г. действащите договори за отдадени под наем имоти и части от имоти са 39 броя,разпределени по предназначение, както следва:

|  |  |  |
| --- | --- | --- |
| **№ по ред** | **Предназначение** | **Брой договори** |
| 1 | 2 | 3 |
| **1.** | **Обекти за търговия, производство, услуги, офиси и др.** | **26** |
| **2.** | **Помещения за общопрактикуващи лекари и лекари по дентална медицина** | **7** |
| **3.** | **Гаражи** | **6** |
| **Общо:** | **39** |

**ІІІ.** УПРАВЛЕНИЕ НА ЗЕМЕДЕЛСКИ ЗЕМИ ОБЩИНСКА СОБСТВЕНОСТ В **СЪОТВЕТСТВИЕ С ДЕЙСТВАЩАТА НОРМАТИВНА УРЕДБА**

Разпределението на земеделските земи общинска собственост, от общинския поземлен фонд в това число и земи за които има съставени актове за общинска собственост на основание чл. 19 от ЗСПЗЗ, в декари и броят на съставените АОС по населените места на територията на община Аксаково, е както следва:

|  |  |  |  |
| --- | --- | --- | --- |
| **№** | **НАСЕЛЕНО МЯСТО** | **ПЛОЩ ЗЕМ.ЗЕМИ /дка/** | **БРОЙ СЪСТАВЕНИ АОС** |
| 1 | АКСАКОВО | 454.751 | 50 |
| 2 | БОТЕВО | 3945.966 | 175 |
| 3 | ВОДИЦА | 788.831 | 347 |
| 4 | ВЪГЛЕН | 688.846 | 126 |
| 5 | ГЕНЕРАЛ КАНТАРДЖИЕВО | 2311.321 | 355 |
| 6 | ДОБРОГЛЕД | 536.382 | 41 |
| 7 | ДОЛИЩЕ | 1022.267 | 372 |
| 8 | ЗАСМЯНО | 256.049 | 52 |
| 9 | ЗОРНИЦА | 1449.056 | 87 |
| 10 | ИГНАТИЕВО | 859.547 | 106 |
| 11 | ИЗВОРСКО | 1259.615 | 66 |
| 12 | КИЧЕВО | 1239.224 | 144 |
| 13 | КЛИМЕНТОВО | 4460.048 | 265 |
| 14 | КРУМОВО | 2206.447 | 180 |
| 15 | КУМАНОВО | 364.215 | 55 |
| 16 | ЛЮБЕН КАРАВЕЛОВО | 521.817 | 56 |
| 17 | НОВАКОВО | 1362.411 | 111 |
| 18 | ОРЕШАК | 676.553 | 44 |
| 19 | ОСЕНОВО | 966.834 | 154 |
| 20 | ПРИПЕК | 75.198 | 21 |
| 21 | РАДЕВО | 245.058 | 56 |
| 22 | СЛЪНЧЕВО | 1089.933 | 105 |
| 23 | ЯРЕБИЧНА | 807.444 | 131 |
| **ОБЩО** | **27 587.81** | **3 099** |

Община Аксаково е сключила 30 броя договори за отдаване под наем на земеделски земи на основание чл. 37в, ал. 10 от ЗСПЗЗ с начин на трайно ползване – ниви за една стопанска година.

Сключените договори за отдаване под наем на пасища, мери и ливади, действащи към месец декември 2022 г., са 12 броя.

ІV. УПРАВЛЕНИЕ НА ОБЩИНСКИЯ ГОРСКИ ФОНД

Издадените разрешителни за сеч в земеделски територии за 2022 г. са 14 броя. Изготвен е и е утвърден План за защита от пожари на горските територии, собственост на община Аксаково. Издадените разрешителни за достъп до горска територия на превозни средства през 2022 г. са 13 броя, 113 броя разрешителни за събиране на трюфели, 2 броя разрешителни за събиране на билки.

Проведени са следните тръжни процедури: „Добив на дървесина, товарене и транспортиране на дървесина”, „Маркиране на дървесина” за годишен план за ползване през 2022 и „Продажба на стояща дървесина” за годишен план за ползване през 2022 г. Изготвен е годишен план за ползване на дървесина през 2022 г.

Общото количество маркирана с контролна горска марка и извозена дървесина към 29.11.2022 г. – 1 979 пр.м³ дървесина, а издадените превозни билети са 642 броя. Проведена комплексна проверка от РДГ-Варна. Проведени са лесопатологични обследвания на общинските горски територии за нападение от болести и вредители. Общинските горски територии се охраняват от незаконна сеч и незаконен добив на недървесни горски продукти и изхвърляне на битови и строителни отпадъци. Извършени са 14 броя проверки съвместно със служители от РУ - Аксаково, 16 броя проверки със служители на РДГ-Варна и 36 броя самостоятелни проверки на ловци, транспортни средства превозващи дървесина, частни домове и ползватели на недървесни горски продукти.

V.РАЗПОРЕЖДАНЕ С ИМОТИ И ВЕЩИ - ЧАСТНА ОБЩИНСКА СОБСТВЕНОСТ

В община Аксаково през 2022 г. са проведени 21 търга за продажба на имоти общинска собственост. Издаденте заповеди за провеждане на публични търгове за продажба на имоти общинска собственост са 22 броя, а заповедите за спечелил публичния търг за продажба на имоти са 21броя. Издадените заповеди за освобождаване на депозит на участника класиран на второ или трето място в проведен публичен търг са 22 броя. Сключените договори за продажба на имоти /в това число договори за придаваеми места по регулация/ са - 47 броя.

VІ. ОБЩИНСКИ ОБЕКТИ, ПРЕДОСТАВЕНИ НА КОНЦЕСИЯ

Действащите договори за концесия към месец декември 2022 г. са 4 броя за отдаване на концесия на следните язовири: язовир “Любен Каравелово”, язовир “Засмяно”, язовир “Ботево” и язовир “Осеново”.

На територията на община Аксаково са изградени 5 язовира общинска собственост: язовир “Крумово”, язовир “Любен Каравелово”, язовир “Засмяно”, язовир “Ботево” и язовир “Осеново”. След проведена процедура за отдаване на концесия през 2011 г. за срок от 30 години беше отдаден язовир “Ботево”. През 2017 г. на концесия за срок от 30 години след проведена концесионна процедура бяха отдадени язовир “Засмяно”, язовир “Любен Каравелово и язовир “Осеново”. Съгласно договор за дарение сключен през 2019 г.между община Аксаково идържавата, представлявана от Областният управител на област с административен център гр. Варна, язовир „Крумово” е предоставен безвъзмездно за управление на държавата.

Язовирите се поддържат в добро експлоатационно състояние, стриктно се следи за изпълнението на концесионните задължения, визирани в договорите за концесия.

За осъществяване на мониторинг и контрол на изпълнението на договорите за концесия и състоянието на язовирите, дадени на концесия, се извършват планови и извънредни проверки от назначена за тази цел комисия.

**VII. ПОСТЪПИЛИ ПРИХОДИ, СВЪРЗАНИ С ПРИДОБИВАНЕТО, УПРАВЛЕНИЕТО И РАЗПОРЕЖДАНЕТО С ИМОТИ – ОБЩИНСКА СОБСТВЕНОСТ ПРЕЗ 2022 г.**

|  |  |  |
| --- | --- | --- |
| **№ по ред** | **Наименование на прихода** | **размер на постъпилата сума в лева** |
| **1.** | Приходи от наем на земя | 285 732.86 |
| **2.** | Приходи от наем на имущество | 55 057.78  |
| **3.** | Приходи от такси за ПО | 16 886.81 |
| **4.** | Приходи от концесии | 15 709.77 |
| **5.** | Приходи от продажба на земя  | 1 131 211.68 |
| **6.** | Приходи от продажба на сгради | 24 240.00  |
| **7.** | Приходи от продажба на маркирана дървесина | 31 695.83 |
| Общ размер на приходите | **1 560 534.73** |

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: ………………….....**

 **/СВ. ДОБРЕВА/**